Titħabbar il-mewt tal-ex player ta' Man Utd, Tony Dunne Il-clubs ta' Manchester United u Shelbourne jinsabu f'luttu meta tħabbret il-mewt tal-ex difensur, Tony Dunne, fl-etá ta' 78 sena. Dunne kien meqjus bħala wieħed mill-aqwa difensuri fl-istorja tal-United u kien parti mit-team li fl-1968 rebaħ it-Tazza taċ-Champions kif ukoll żewġ kampjonati fl-1965 u fl-1967 u l-FA Cup fl-1963 f'karriera ta' 13-il sena f'Old Trafford. Ir-rebħa tal-aqwa unur Ewropej kienet għamlet lill-United l-ewwel team Ingliż li rebaħha wara li għelbu lil Benfica fil-finali f'Wembley Stadium bl-iskor ta' 4-1 wara l-ħin barrani Il-player minn Dublin anke lagħab 33 darba għall-Irlanda waqt li rebaħ t-Tazza Irlandiża ma' Shelbourne qabel ma fl-1960 ingħaqad mal-United għal £5,000 meta kien għad kellu 18-il sena. Dunne lagħab 530 logħba għall-United qabel ma ngħaqad ma' Bolton Wanderers fl-1973 u magħhom lagħab 200 logħba waqt li fl-1979 kien mar jilgħab fl-Istati Uniti fejn temm il-karriera tiegħu ma' Detroit Express fin-North American Soccer League. Fl-1969 huwa anke rebaħ l-unur ta' Player tas-Sena tal-Irlanda. Dunne lagħab fiż-żewġ logħbiet bejn Hibernians u Manchester United fl-ewwel round tat-Tazza tal-Ewropa u minn hemm baqgħu sejrin biex rebħuha kontra Benfica.